रीति-मुक्त कवियों ने जिस विषम प्रेम की पीड़ा कवित्तों में व्यक्त की वह विरह पीड़ा एक पक्षीय है.जिन नारियों के प्रति यह प्रेम व्यक्त हुआ है वे विवाहिताएँ नहीं है, निर्बंध हैं. प्रेम का प्रतिदान देना या न देना उनका अधिकार है .इन नारियों का अपना व्यक्तित्व है, अपनी रुचि है और वहाँ पुरुष उनके प्रेम का आकांक्षी है. तथा विरह की स्थिति पलट गई है.वह प्रेमी के हिस्से में आया है. महाकवि केशव राजदरबार की कलावंत नारी प्रवीण राय को उमा, रमा, सरस्वती की समता में रखने में संकोच नहीं करते . एक नर्तकी ने उस महापंडित से अपनी सुरुचि,सौन्दर्य और वैदुष्य का लोहा मनवा लिया.घनानंद की प्रेमिका सुजान का पल्ला भी भारी रहा शेख और आलम भी इसी समय की कवयित्रियाँ हैं.परिवार की सीमा में रहनेवाली महिलाओं की स्थिति में और गिरावट आई .अभी तक पुत्र माँ के नाम से भी जाना जाता था और वधू मात़कुल की संज्ञाओं से संबोधित होती थी.लेकिन अब स्त्रियों का अपना परिचय कुछ नहीं रहा